उस शा पुच्छ गिच्छ करने दी बजाए उसगी तरक्की देइयै पुरस्कृत कीता गेआ। शोपियां बलात्कार ते हत्या मामले इच सरकार पास्सेआ ईमानदारी कन्नै छानबीन कीती जाग इस इच शक्क होंदा ऐ। ओह्‌दे कन्नै गै बरोध प्रदर्शनें मूजब फैल्ली दी अशांति ते हड़तालें दे आहवान थमां निब्बड़ने लेई सुरक्षाबलें दी मनमानी बी सरकार दा रकार्ड खराब करदी ऐ। जिस चाल्ली कन्नै अलगाववादी नेताएं गी जन सुरक्षा कनून जनेह तगड़े कनून दे तैह्‌त गिरफ्तार कीता गेआ ऐ उस थमां बी घाटी इच म्हौल खराब होआ ऐ। कुल्ल मलाइयै गलाया जाई सकदा ऐ असैहनशीलता, असंवेदनशीलता ते अयोग्यता ने घाटी दी अग्ग इच घ्यो पाने दा कम्म कीता ऐ ते इक नेही स्थिति बनाई दित्ती ऐ जिस इच लोकें च विश्‍वास ब्हाल नेईं होआ ऐ बलके शोपियां कांड दे बाद विश्‍वास ब्हाल दी डगर होर बी त्रिक्खी होई गेई ऐ। सरकार गी सकारात्मक सोच ते संवेदनशीलता कन्नै कम्म करना चाहिदा ब उस शा बी म्हत्तवपूर्ण गल्ल एह् ऐ जे सरकार गी लोकें बछकार विश्‍वास ब्हबाल करना चाहिदा ते उनें लोकें कन्नै जेह्‌ड़े शोपियां कोआर्डिनेशन कमेटी दे तैह्‌त हर रोज बरोध प्रदेर्शन करा दे न, उंदे कन्नै बचार बमर्श करना चाहिदा। ब सब्भने शा पैह्‌लै मजूदा हलात थमां निब्बड़ने लेई कठोरता दा नेईं ब्लके नर्मदिली दा रस्ता अपनाना चाहिदा ते इयै इक नेहा तरीका ऐ जेह्‌ड़ा कुसै बी बड्डा समस्या दा हल्ल ऐ।